**Dan znanosti**

 U Osnovnoj školi Mursko Središće, 18. ožujka, održan je Dan znanosti. Svrha obilježavanja ovog dana je osnaživanje svijesti o ulozi znanosti u svakodnevnom životu čovjeka i promociji važnosti obrazovanja. Voditelji aktivnosti osmislili su brojne interdisciplinarne aktivnosti vezane za sadržaj svog predmeta koje u redovnoj nastavi ne prezentiraju. Učitelji matematike, kemije, fizike, geografije te informatike uložili su veliki trud kako bi učenicima poboljšali razumijevanje prirodnih znanosti.

 Učenici petih razreda sudjelovali su na radionici iz područja geografije. Učenici su bili raspoređeni u dvije grupe, u različito vrijeme, s trajanjem od sat vremena. Voditelji radionice bili su učitelji Marija Horvat, Ines Tomašković i Jurica Novak. Radionica „Računanje vremena“ obuhvaćala je pravilno određivanje mjesnog i pojasnog vremena, shvaćanje važnosti računanja vremena u svijetu te izradu zvjezdanog ili sunčanog sata. Već pri ulasku u učionicu dobili su zanimljiv zadatak, sjesti na svoje mjesto prema dobivenim koordinatama, prateći ekvator i meridijan na podu učionice. Naučili su da su se ljudi do kraja 19. Stoljeća koristili mjesnim ili Sunčevim vremenom. Za kraj, učenici su u paru računali vrijeme u pojedinim gradovima te izrađivali zvjezdani ili sunčani sat.

 Na informatičkoj radionici predstavljen je alat Kahoot. Riječ je o besplatnoj online platformi za učenje uz zabavu. Uz pomoć tog alata učenici su naučili kako izraditi kviz čijem rješavanju mogu pristupiti svi korisnici interneta. Kahoot omogućava izradu tekstualnih, slikovnih i video pitanja te prikaz do 4 moguća odgovora. Kada se cijeli kviz kreira i spremi možemo ga pokrenuti. Tada se svi koji su spojeni s internetom mogu uključiti u odgovaranje na pitanja. Upišu svoj nadimak i natjecanje može početi. Sustav ih boduje na temelju točnosti i brzine odabira odgovora. Voditelji ove zanimljive radionice bili su učitelji Nenad i Tanja Hajdinjak.

 Pokuse iz područja kemije puna dva sata izvodili su učenici uz asistenciju i upute učiteljice Dijane Premuš. Učenike osmih razreda zapanjili su pokusi Nevidljiva tinta, Plava boja, Kemijski kameleon, Neobičan cvijet, Crna mamba i njezina djeca, Mokra krpa gori, Eksplozija brašna, Samozapaljenje svijeće, Goruća pjena, Golo jaje, Jaje u boci, Eksplozija jajeta te Vađenje krvi po NASI.

 Da i matematika može biti kreativna uvjerili su se polaznici radionice „Zlatni rez“. Na radionicama su sudjelovali učenici sedmih razreda. Bavili su se proporcijom, kakvi moraju biti odnosi između dijelova i cjeline kako bi se dobila ljepota zlatnog reza. U uvodnom dijelu pogledali su kratak film. Učenici su uvidjeli kako se zlatni rez ne provlači samo kroz područje matematike, nego je prisutan u svakom kutku prirode i ljudskog tijela. U drugom dijelu radionice učenici su određivali svoj zlatni rez prema grčkom kanonu tijela, uvrštavajući svoje mjere u zadanu formulu.

Druga radionica iz matematike pod nazivom „Važnost procjene“ obuhvaćala je određivanje približno točne vrijednosti. Učenici su na zabavan i domišljat način shvatili koliko je važno znati procijeniti naizgled nevažne stvari.

 Članovi projekta Fizika ekspres, Oskar Stjepančić i Damir Klemenčić, studenti fizike, predstavili su zabavne pokuse iz fizike. Pokazali su kako se polunapuhani balon ponaša u vakuumu ispod zvona. Uslijedilo je i kuhanje vode u vakuumu, eksplozija plastične boce, ples plamenih valova i ponašanje plamena u mikrovalnoj pećnici. Učenike je posebno dojmilo upravljanje vatre glasom.

Obuhvativši sve radionice, možemo zaključiti da je Dan znanosti oduševio učenike naše škole.